送別沅汎
作者：權德輿
朝代：唐

paragraphs: 念爾強學殖，非貫早從師。
溫溫稟義方，慥慥習書詩。
計偕來上國，宴喜方怡怡。
經術既修明，藝文亦葳蕤。
伊予諒無取，瑣質荷洪慈。
偶來貳儀曹，量力何可支。
廢業固相受，避嫌誠自私。
徇吾刺促心，婉爾康莊姿。
古人貴直道，內訟乖坦夷。
用茲處大官，無乃玷清時。
羸車出門去，悵望交涕洟。
琢磨貴分陰，歲月若飆馳。
千里起足下，豐年繫鎡䥓。
苟令志氣堅，佇見纓珮隨。
斑斕五綵服，前路春物熙。
舊遊憶江南，環堵留蓬茨。
湖水白於練，蓴羹細若絲。
別來十三年，夢寐時見之。
寵榮忽踰量，荏苒不自知。
晨興愧華簪，止足爲靈龜。
遐路各自愛，大來行可期。
青冥在目前，努力調羽儀。